FI Euroopan unionin virallinen lehti C 353/15

Ilmoitus tiettyjen Kiinan kansantasavallasta peräisin olevien sitrushedelmävalmisteiden ja -säilykkeiden (mandariinien jne.) tuontia koskevan polkumyynnin vastaisen tutkimuksen osittaisesta uudelleenaloittamisesta

2011/C 353/10

Asiassa T-122/09 17. helmikuuta 2011 antamassaan tuomiossa, jäljempänä ’tuomio’, unionin yleinen tuomioistuin kumosi tiettyjen Kiinan kansantasavallasta peräisin olevien sitrushedelmävalmisteiden ja -säilykkeiden (mandariinien jne.) tuontia koskevan lopullisen polkumyyntitullin käyttöön ottamisesta ja väliaikaisen tullin lopullisesta kantamisesta 18. joulukuuta 2008 annetun neuvoston asetuksen (EY) N:o 1355/2008 (1), jäljempänä ’kiistanalainen asetus’, siltä osin kuin se koskee yrityksiä Zhejiang Xinshiji Foods Co. Ltd ja Hubei Xinshiji Foods Co. Ltd, jäljempänä ’kantajat’.

Komissio teki huhtikuussa 2011 valituksen (2) tuomion kumoamiseksi. Valitusmenettely on edelleen kesken.

1. Polkumyynnin vastaisen tutkimuksen osittainen uudelleenaloittaminen

Unionin yleinen tuomioistuin vahvisti tuomiossaan kantajan valitukset, jotka koskivat puolustautumisoikeuden väitettyä rikkomista sekä perustelujen puuttumista, ja kumosi näin kiistanalaisen asetuksen. Unionin yleinen tuomioistuin katsoi erityisesti, että kantajan puolustautumisoikeuksia oli rikottu kiistanalaisen asetuksen antamiseen johtavassa menettelyssä ja että sille ei ollut annettu tietoja, joita se olisi tarvinnut voidakseen määrittää, oliko Kiinasta peräisin olevien tuotteiden hinnan laskemisessa huomioon otettu tuonnin jälkeisiä kustannuksia koskeva oikaisu markkinoiden rakenteen pohjalta asianmukainen. Mitä tulee velvollisuuteen esittää perustelut, tuomioistuin katsoi, että toimenpiteen syyt on annettava varsinaisessa toimenpiteessä eikä niitä voida esittää kirjallisissa tai suullisissa selvityksissä, jotka annetaan myöhemmin toimenpiteen ollessa jo Euroopan unionin tuomioistuinten käsiteltävänä.

Tuomioistuimissa on vahvistettu, että tapauksissa (3), joissa menettely koostuu useista hallinnollisista vaiheista, yhden vaiheen kumoaminen ei johda koko menettelyn mitätöimiseen. Polkumyynnin vastainen menettely on tällainen monivaiheinen menettely. Näin ollen lopullisten toimenpiteiden käyttöönottoa koskevan polkumyyntiasetuksen joidenkin osien kumoaminen ei tarkoita sitä, että koko kyseisen asetuksen antamista edeltävä menettely olisi pätemätön. Euroopan unionin toiminnasta tehdyn sopimuksen 266 artiklan mukaan Euroopan unionin toimielinten on kuitenkin pantava unionin yleisen tuomioistuimen 17. helmikuuta 2011 antama tuomio täytäntöön. Näin ollen toimielimet voivat tuomiota täytäntöön pannessaan korjata ne kiistanalaisen asetuksen näkökohdat, jotka johtivat sen kumoamiseen (4). On huomattava, että kaikki muut kiistanalaisen asetuksen päätelmät, joihin tuomio ei vaikuta, pysyvät voimassa.

Tämän vuoksi komissio on päättänyt aloittaa osittain uudelleen tiettyjen Kiinan kansantasavallasta peräisin olevien sitrushedelmävalmisteiden ja -säilykkeiden (mandariinien jne.) tuontia koskevan polkumyynnin vastaisen tutkimuksen edellä mainitun tuomioistuimen tuomion panemiseksi täytäntöön yritysten Zhejiang Xinshiji Foods Co. Ltd ja Hubei Xinshiji Foods Co. Ltd osalta.

2. Menettely

Neuvoa-antavaa komiteaa kuultuaan komissio on todennut, että polkumyyntitutkimuksen aloittaminen osittain uudelleen on perusteltua, mistä syystä se aloittaa osittain uudelleen tiettyjen Kiinan kansantasavallasta peräisin olevien sitrushedelmävalmisteiden ja -säilykkeiden (mandariinien jne.) tuontia koskevan polkumyyntitutkimuksen, joka pantiin vireille Euroopan unionin virallisessa lehdessä julkaistulla ilmoituksella (5) polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30. marraskuuta 2009 annetun neuvoston asetuksen (EY) N:o 1225/2009 (6), jäljempänä ’perusastus’, 5 artiklan mukaisesti.

Kuten edellä todettiin, komissio on tehnyt valituksen. Valitus koskee tuomiolauselmaa vain siltä osin, kuin sillä kumottiin tulli – kiistaa ei sen sijaan ollut kyseisen oikeudellisen virheen vaikutuksesta tullin tasoon, koska tämä vaikutus oli enimmilläänkin vain rajallinen. Koska valitus ei näin ollen koske tuomion perusteluja, komissio pohtii, olisiko jo nyt aiheellista tehdä tiettyjä päätelmiä unionin yleisen tuomioistuimen havaitsemista oikeudellisista virheistä, ennen kuin unionin tuomioistuin tekee päätöksen valituksesta. Komissio aikoo lisäksi tutkia, voidaanko unionin yleisen tuomioistuimen havaitsemat, edellisessä kohdassa kuvatut oikeudelliset virheet korjata jo ennen unionin tuomioistuimen antamaa ratkaisua.

Uudelleenaloittaminen koskee vain edellä mainitun tuomion täytäntöönpanoa yritysten Zhejiang Xinshiji Foods Co. Ltd ja Hubei Xinshiji Foods Co. Ltd osalta.

Kaikkia asianomaisia osapuolia pyydetään esittämään näkökantansa sekä toimittamaan tiedot ja asiaa tukeva näyttö. Nämä tiedot ja asiaa tukeva näyttö on toimitettava komissiolle 3 kohdan a alakohdassa asetetussa määräajassa.

Komissio voi lisäksi kuulla asianomaisia osapuolia, jos ne sitä pyytävät ja osoittavat, että niiden kuulemiseen on erityisiä syitä. Tämä pyyntö on esitettävä 3 kohdan b alakohdassa asetetussa määräajassa.

3. Määräajat

a) Osapuolten ilmoittautuminen ja tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava mahdolliset muut tiedot 20 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen menettelyä koskevien oikeuksien käyttö edellyttää asianomaisen osapuolen ilmoittautumista edellä mainitussa määräajassa.

b) Kuulemiset

Asianomaiset osapuolet voivat samassa 20 päivän määräajassa myös pyytää saada tulla komission kuulemiksi.

4. Kirjalliset huomautukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite sekä puhelin- ja faksinumero. Kaikki asianomaisten osapuolten luottamuksellisina toimittamat kirjalliset näkökannat, mukaan luettuina tässä ilmoituksessa pyydetyt tiedot ja kirjeenvaihto, on varustettava merkinnällä ”Limited” (7), ja niihin on liitettävä perusasetuksen 19 artiklan 2 kohdan mukaisesti ei-luottamuksellinen toisinto, joka varustetaan merkinnällä ”For inspection by interested parties” (asianomaisten tarkasteltavaksi).

Komission yhteystiedot:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË F. +32 22956505

5. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se vaikeuttaa tutkimusta huomattavasti, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos asianomaisen osapuolen todetaan toimittaneen vääriä tai harhaanjohtavia tietoja, niitä ei oteta huomioon ja niiden sijasta voidaan käyttää käytettävissä olevia tietoja perusasetuksen 18 artiklan mukaisesti. Jos asianomainen osapuoli ei toimi yhteistyössä tai toimii yhteistyössä vain osittain ja tämän vuoksi käytetään käytettävissä olevia tietoja, lopputulos voi olla osapuolen kannalta epäedullisempi kuin jos se olisi toiminut yhteistyössä.

6. Henkilötietojen käsittely

Tässä tutkimuksessa kerättyjä henkilötietoja käsitellään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18. joulukuuta 2000 annetun Euroopan parlamentin ja neuvoston asetuksen (EY) N:o 45/2001 (8) mukaisesti.

7. Kuulemismenettelystä vastaava neuvonantaja

Jos puolustautumisoikeuksien käytössä ilmenee vaikeuksia, asianomainen osapuoli voi ottaa yhteyttä kuulemismenettelystä vastaavaan kauppapolitiikan pääosaston neuvonantajaan. Neuvonantaja on asianomaisten osapuolten ja komission yksiköiden välinen yhteyshenkilö ja toimii tarvittaessa sovittelijana menettelytapakysymyksissä, jotka vaikuttavat osapuolten etujen suojaamiseen kyseisessä menettelyssä. Tällaisia kysymyksiä ovat lähinnä oikeus tutustua asiakirjoihin, salassapito, määräaikojen pidentäminen ja kirjallisesti ja/tai suullisesti esitettyjen näkökantojen käsittely. Asianomaiset osapuolet saavat lisätietoja sekä tarkempia yhteystietoja kuulemismenettelystä vastaavan neuvonantajan verkkosivuilta kauppapolitiikan pääosaston verkko-osoitteessa (http://ec.europa.eu/trade).

(1) EUVL L 350, 30.12.2008, s. 35.

(2) C-195/11 P.

(3) Asia T-2/95 Industrie des poudres sphériques (IPS) vastaan neuvosto, Kok. 1998 s. II-3939.

(4) Asia C-458/98 P Industrie des poudres sphériques (IPS) vastaan neuvosto, Kok. 2000, s. I-8147.

(5) EUVL C 246, 20.10.2007, s. 15.

(6) EUVL L 343, 22.12.2009, s. 51.

(7) Tämä tarkoittaa asiakirjan olevan tarkoitettu ainoastaan sisäiseen käyttöön. Se on suojattu Euroopan parlamentin, neuvoston ja komission asiakirjojen saamisesta yleisön tutustuttavaksi annetun Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on perusasetuksen 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja.

(8) EYVL L 8, 12.1.2001, s. 1.